
Dánszentmiklós Község Önkormányzata Képviselő-testületének soron következő ülésére
Tárgy: A gyermekétkeztetési intézményi térítési díjak változásának áttekintése, valamint a díjemelés lakossági terheinek mérséklésére irányuló lehetőségek vizsgálata
Előkészítő: Németh Sándor
Az előterjesztést tárgyalja: Dánszentmiklós Község Önkormányzatának Képviselő-testülete
Az előterjesztés jellege: Döntést igénylő
I. Az előterjesztés célja
Jelen előterjesztés célja, hogy a Képviselő-testület áttekintse a gyermekétkeztetési intézményi térítési díjak 2025. évtől 2026. augusztus 1-jéig bekövetkezett változását, megvizsgálja a díjemelés családokra gyakorolt hatását, és feltárja azokat a lehetséges önkormányzati intézkedéseket, amelyek a gyermekétkeztetést igénybe vevő családok terheit mérsékelhetik.
Az előterjesztés nem vitatja annak szükségességét, hogy az önkormányzat a gyermekétkeztetés biztosításával összefüggő költségeket és a szolgáltatás tényleges ellenértékét figyelembe vegye. Ugyanakkor indokoltnak tartja annak áttekintését, hogy a szolgáltatás finanszírozásának és a lakossági térítési díjak meghatározásának milyen olyan megoldásai alkalmazhatók, amelyek a szolgáltatás fenntarthatósága mellett a családok teherviselő képességét is figyelembe veszik.
II. Előzmények és a térítési díjak változása
Dánszentmiklós Község Önkormányzatának Képviselő-testülete 2026. július 2. napján módosította a gyermekétkeztetéshez kapcsolódó intézményi térítési díjak szabályozását, a 8/2023. (VI. 23.) önkormányzati rendelet módosításáról szóló 6/2026. (VII. 3.) önkormányzati rendelet elfogadásával. A módosított díjak 2026. augusztus 1. napjától alkalmazandók.
A korábbi év díjainak és a 2026. augusztus 1-jétől hatályos összegeknek az összehasonlítása jelentős változást mutat. A változás mértékére tekintettel indokolt annak áttekintése, hogy a díjak megállapításakor figyelembe vett költségek, a szolgáltatás ellenértéke és a lakosságra háruló fizetési kötelezettségek milyen összefüggésben állnak egymással.
1. A gyermekétkeztetési térítési díjak összehasonlítása
Az alábbi táblázat a rendelkezésre álló adatok alapján mutatja be az egyes étkezési formákhoz kapcsolódó díjak változását.
	Étkezési forma
	2025. évi intézményi térítési díj
	2026. augusztus 1-jétől hatályos intézményi térítési díj

	Iskolai háromszori étkezés
	705 Ft
	1 225 Ft

	Iskolai étkezés – csak ebéd
	410 Ft
	690 Ft

	Óvodai háromszori étkezés
	625 Ft
	1 095 Ft


A fenti adatok alapján megállapítható, hogy a 2026. augusztus 1-jétől alkalmazott díjak a korábbi évhez képest számottevő növekedést mutatnak. Ez különösen azokat a családokat érintheti érzékenyen, amelyekben több gyermek veszi igénybe a közétkeztetést, illetve amelyek esetében az étkezési költségek a háztartási kiadások jelentős részét teszik ki.
III. A díjemelés lakossági hatásának szemléltetése
A változás családokra gyakorolt hatásának érzékeltetése érdekében az alábbi táblázatok a rendelkezésre bocsátott adatok szerinti havi fizetési összegeket mutatják be, 20 étkezési nappal számolva.
1. Háromszori (teljes) étkezés és óvodai étkezés
	Étkezési forma
	A 7/2025. önkormányzati rendelet szerinti díjakkal
	A 6/2026. önkormányzati rendelet szerinti díjakkal

	1 gyermek havi 20 teljes étkezése
	17 882 Ft
	31 115 Ft

	2 gyermek havi 20 teljes étkezése
	35 763 Ft
	62 230 Ft

	1 gyermek havi óvodai étkezése, 20 napra
	15 875 Ft
	27 813 Ft



2. Kizárólag ebédet igénybe vevők esetében
	Étkezési forma
	A 7/2025. önkormányzati rendelet szerinti díjakkal
	A 6/2026. önkormányzati rendelet szerinti díjakkal

	1 gyermek havi 20 ebédje
	10 414 Ft
	17 526 Ft

	2 gyermek havi 20 ebédje
	20 828 Ft
	35 052 Ft



A fenti példák a havi étkezési kiadások változását szemléltetik. Az adatok a terhek érzékeltetését szolgálják, és önmagukban nem minősülnek a ténylegesen kiszámlázott összegek vagy az egyes családok által fizetendő díjak teljes körű kimutatásának.
A tényleges fizetési kötelezettséget az igénybe vett étkezési forma, az adott hónap étkezési napjainak száma, valamint az alkalmazandó kedvezmények és mentességek is befolyásolhatják.
A díjak emelkedésével összefüggésben a lakosság részéről érzékelhetően fokozódó elégedetlenség és a szülői panaszok indokolttá teszik, hogy az önkormányzat a kérdést ismételten napirendre vegye, és a rendelkezésére álló eszközök figyelembevételével megvizsgálja a családok terheinek mérséklésének lehetőségeit.

IV. A további vizsgálat indokai és lehetséges irányai
A gyermekétkeztetés biztosítása önkormányzati feladat, amelynek ellátása során egyidejűleg szükséges figyelembe venni a szolgáltatás tényleges költségeit, a finanszírozás feltételeit, a vonatkozó jogszabályi előírásokat és a családok teherviselő képességét.
A lakossági terhek mérséklése érdekében indokolt annak megvizsgálása, hogy az önkormányzat milyen pénzügyi, költségvetési és szabályozási eszközökkel tudja elősegíteni a gyermekétkeztetés megfizethetőségének javítását.

V. Javaslat és döntés előkészítés
Jelen előterjesztés részét képezi egy döntés előkészítő számítás (Döntés_előkészítő_számítási_Anyag.xlsx), amely a szeptemberi tény igénybevételek figyelembevételével bemutatja az esetleges beavatkozási lehetőségek a 2026 évi költségvetést érintő vélhető változásait.

